हैब्सबर्ग राजवंश
हैब्सबर्ग राजवंश जिसे आधिकारिक तौर पर ऑस्ट्रिया राजवंश (जर्मन: Haus Österreich; स्पेनी: Casa de Austria) भी कहा जाता है। यह यूरोप के सबसे प्रभावशाली और प्रतिष्ठित शाही घरानों में से एक है। पवित्र रोमन साम्राज्य का सिंहासन 1440 से निरन्तर 1740 में पुरुष वारिसों के विलुप्त होने तक एवं 1765 में फ्रांसिस प्रथम की मृत्यु के बाद 1806 में इसके विघटन तक हैब्सबर्ग का रहा। 'हैब्सबर्ग साम्राज्य' संयुक्त रूप से उन क्षेत्रों के लिये प्रयोग होता है जिनपर हैब्सबर्ग राजवंश का शासन रहा। इस राजवंश से बोहेमिया, हंगरी, क्रोएशिया, गैलिशिया, पुर्तगाल और स्पेन के साथ-साथ नीदरलैंड और इटली में कई रियासतों के शासक और ऑस्ट्रिया, ऑस्ट्रिया-हंगरी और मेक्सिको के सम्राट निकले। 16वीं शताब्दी से, चार्ल्स पंचम के शासनकाल के बाद, राजवंश अपनी ऑस्ट्रियाई और स्पेनिश शाखाओं के बीच विभाजित हो गया था। यद्यपि उन्होंने अलग-अलग क्षेत्रों पर शासन किया, फिर भी उन्होंने निकट संबंध बनाए रखें और अक्सर अंतर्जातीय विवाह किये।